LIETUVOS RESPUBLIKOS FINANSŲ MINISTRAS

ĮSAKYMAS

DĖL FINANSŲ MINISTRO 2011 M. GEGUŽĖS 19 D. ĮSAKYMO NR. 1K-192 „DĖL PALŪKANŲ, SUKAUPTŲ NUO EUROPOS SĄJUNGOS FONDŲ LĖŠŲ, PANAUDOJIMO IR ĮSKAITYMO Į VALSTYBĖS BIUDŽETĄ TAISYKLIŲ PATVIRTINIMO“ PAKEITIMO

2017 m. sausio 25 d. Nr. 1K-33

Vilnius

1. P a k e i č i u Lietuvos Respublikos finansų ministro 2011 m. gegužės 19 d. įsakymą Nr. 1K-192 „Dėl Palūkanų, sukauptų nuo Europos Sąjungos fondų lėšų, panaudojimo ir įskaitymo į valstybės biudžetą taisyklių patvirtinimo“ ir išdėstau jį nauja redakcija:

„LIETUVOS RESPUBLIKOS FINANSŲ MINISTRAS

ĮSAKYMAS

DĖL PALŪKANŲ, SUKAUPTŲ ĮGYVENDINANT FINANSINES PRIEMONES, ĮSKAITYMO Į VALSTYBĖS BIUDŽETĄ TAISYKLIŲ PATVIRTINIMO

Vadovaudamasis Lietuvos Respublikos biudžeto sandaros įstatymo 8 straipsnio 5 dalimi, Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių, patvirtintų Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“, 45 punktu,

t v i r t i n u Palūkanų, sukauptų įgyvendinant finansines priemones, įskaitymo į valstybės biudžetą taisykles (pridedama).“

2. N u s t a t a u, kad iki šio įsakymo įsigaliojimo palūkanos, sukauptos įgyvendinant finansines priemones, į valstybės biudžetą įskaitomos kartu su per tam tikrą ataskaitinį ketvirtį sukauptomis palūkanomis.

Finansų ministras	Vilius Šapoka

PATVIRTINTA

Lietuvos Respublikos finansų ministro

2011 m. gegužės 19 d. įsakymu Nr. 1K-192

(Lietuvos Respublikos finansų ministro

2017 m. sausio 25 d. įsakymo

Nr. 1K-33 redakcija)

PALŪKANŲ, SUKAUPTŲ ĮGYVENDINANT FINANSINES PRIEMONES, ĮSKAITYMO Į VALSTYBĖS BIUDŽETĄ TAISYKLĖS

I SKYRIUS

BENDROSIOS NUOSTATOS

1.	Palūkanų, sukauptų įgyvendinant finansines priemones, įskaitymo į valstybės biudžetą taisyklėse (toliau – Taisyklės) nustatyta palūkanų, sukauptų nuo Europos Sąjungos (toliau – ES) fondų lėšų, gaunamų 2007–2013 metų veiksmų programoms – Ekonomikos augimo veiksmų programai, patvirtintai Europos Komisijos 2007 m. liepos 30 d. sprendimu Nr. K(2007)3740, su paskutiniais pakeitimais, padarytais Europos Komisijos 2014 m. birželio 2 d. sprendimu Nr. K(2014)3643, Sanglaudos skatinimo veiksmų programai, patvirtintai Europos Komisijos 2007 m. liepos 30 d. sprendimu Nr. K(2007)3738, su paskutiniais pakeitimais, padarytais Europos Komisijos 2014 m. gegužės 26 d. sprendimu Nr. K(2014)3476, ir Žmogiškųjų išteklių plėtros veiksmų programai, patvirtintai Europos Komisijos 2007 m. rugsėjo 24 d. sprendimu Nr. K(2007)4475, su paskutiniais pakeitimais, padarytais Europos Komisijos 2013 m. rugsėjo 26 d. sprendimu Nr. K(2013)6262 (toliau – 2007–2013 m. veiksmų programos), įgyvendinti, palūkanų, sukauptų nuo ES struktūrinių fondų finansinėms priemonėms skirtų lėšų, pagal 2014–2020 metų Europos Sąjungos fondų investicijų veiksmų programą, patvirtintą Europos Komisijos 2014 m. rugsėjo 8 d. sprendimu Nr. C(2014) 6397 (toliau – 2014–2020 m. veiksmų programa), ir palūkanų, sukauptų nuo pagal Lietuvos kaimo plėtros 2007–2013 metų programą, patvirtintą 2007 m. spalio 19 d. Europos Komisijos sprendimu Nr. C(2007) 5076, su paskutiniais pakeitimais, padarytais 2009 m. gruodžio 14 d. Europos Komisijos sprendimu Nr. C(2009) 10216 (toliau – KPP), skirtų lėšų finansinėms priemonėms įgyvendinti (toliau kartu – finansinės priemonės), įskaitymo į Lietuvos Respublikos valstybės biudžetą (toliau – valstybės biudžetas) tvarka.

2.	Prie palūkanų, sukauptų įgyvendinant finansines priemones, priskiriama:

2.1.	palūkanos, sukauptos administruojant nepanaudotas finansinėms priemonėms įgyvendinti skirtas lėšas, pervestas finansų inžinerijos projekto vykdytojui, kai įgyvendinamos 2007–2013 m. veiksmų programos, iš ES struktūrinių fondų lėšų bendrai finansuojamo projekto vykdytojui, kai įgyvendinama 2014–2020 m. veiksmų programa, ir paskolų fondo valdytojui, kai įgyvendinama KPP (toliau kartu – finansinės priemonės projekto vykdytojas);

2.2.	palūkanos, sukauptos nuo įgyvendinant finansines priemones grįžusių lėšų, ir kitos grįžusių lėšų pajamos;

2.3.	kitos pajamos ar pelnas, finansinės priemonės projekto vykdytojo sukaupti administruojant finansinės priemonės projekto lėšas.

3.	Taisyklėse vartojamos sąvokos suprantamos taip, kaip jos apibrėžtos Lietuvos Respublikos biudžeto sandaros įstatyme, Atsakomybės ir funkcijų paskirstymo tarp institucijų, įgyvendinant Lietuvos 2007–2013 metų Europos Sąjungos struktūrinės paramos panaudojimo strategiją ir veiksmų programas, taisyklėse, patvirtintose Lietuvos Respublikos Vyriausybės 2007 m. spalio 17 d. nutarimu Nr. 1139 „Dėl Atsakomybės ir funkcijų paskirstymo tarp institucijų, įgyvendinant Lietuvos 2007–2013 metų Europos Sąjungos struktūrinės paramos panaudojimo strategiją ir veiksmų programas, taisyklių patvirtinimo“, Įgyvendinant Lietuvos kaimo plėtros 2007–2013 metų programos finansines priemones grąžintų ir grąžintinų lėšų panaudojimo tvarkos apraše, patvirtintame Lietuvos Respublikos Vyriausybės 2016 m. rugpjūčio 31 d. nutarimu Nr. 886 „Dėl Įgyvendinant Lietuvos kaimo plėtros 2007–2013 metų programos finansines priemones grąžintų ir grąžintinų lėšų panaudojimo tvarkos aprašo patvirtinimo“, ir Atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos fondų investicijų veiksmų programą, taisyklėse, patvirtintose Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos fondų investicijų veiksmų programą“, vartojamas sąvokas.

II SKYRIUS

PALŪKANŲ ĮSKAITYMO Į VALSTYBĖS BIUDŽETĄ TVARKA

4.	Jeigu palūkanos nėra pervedamos į valstybės iždo sąskaitą, jos įskaitomos į valstybės biudžetą priskiriant prie atitinkamo ekonominės klasifikacijos straipsnio pagal Lietuvos Respublikos valstybės ir savivaldybių biudžetų pajamų ir išlaidų klasifikaciją, patvirtintą Lietuvos Respublikos finansų ministro 2003 m. liepos 3 d. įsakymu Nr. 1K-184 „Dėl Lietuvos Respublikos valstybės ir savivaldybių biudžetų pajamų ir išlaidų klasifikacijos patvirtinimo“ (toliau – Pajamų ir išlaidų klasifikacija), ir skiriamos tam tikrai valstybės biudžeto programai finansuoti tokia tvarka:

4.1.	finansinės priemonės projekto vykdytojas ne vėliau nei per 35 dienas ataskaitiniam ketvirčiui pasibaigus pateikia ministerijai ir (ar) kitai valstybės institucijai, pagal kompetenciją atsakingai už iš ES fondų lėšų bendrai finansuojamus ūkio sektorius, kai įgyvendinamos 2007–2013 m. veiksmų programos, pagal kompetenciją už iš ES struktūrinių fondų lėšų bendrai finansuojamus ūkio sektorius atsakingai ministerijai, kai įgyvendinama 2014–2020 m. veiksmų programa, Lietuvos Respublikos žemės ūkio ministerijai, kai įgyvendinama KPP (toliau kartu – ministerija ir (ar) kita valstybės institucija), informaciją apie per ataskaitinį ketvirtį sukauptas palūkanas pagal su ministerija ir (ar) kita valstybės institucija suderintą formą;

4.2.	ministerija ir (ar) kita valstybės institucija, gavusios iš finansinės priemonės projekto vykdytojo informaciją apie per ataskaitinį ketvirtį sukauptas palūkanas, per 3 darbo dienas nuo informacijos gavimo kreipiasi į Lietuvos Respublikos finansų ministerijos Valstybės iždo departamentą (toliau – Valstybės iždo departamentas) su prašymu palūkanas priskirti prie atitinkamo ekonominės klasifikacijos straipsnio pagal Pajamų ir išlaidų klasifikaciją ir skirti jas tam tikrai valstybės biudžeto programai finansuoti iš asignavimų valdytojo kitų teisėtai gautų lėšų, nurodydama išlaidų ekonominės klasifikacijos kodus;

4.3.	Valstybės iždo departamentas pagal ministerijos ir (ar) kitos valstybės institucijos prašymą užregistruoja valstybės iždo apskaitoje palūkanų įplaukas į valstybės biudžetą ir apie tai raštu informuoja ministeriją ir (ar) kitą valstybės instituciją;

4.4.	ministerija ir (ar) kita valstybės institucija, gavusios Valstybės iždo departamento informaciją apie užregistruotas valstybės iždo apskaitoje palūkanų įplaukas į valstybės biudžetą, Valstybės biudžeto apskaitos ir mokėjimų sistemoje užregistruoja tam tikros valstybės biudžeto programos gautus valstybės biudžeto asignavimus.

5. Jeigu palūkanos pervedamos į valstybės iždo sąskaitą, jos įskaitomos į valstybės biudžetą priskiriant prie atitinkamo ekonominės klasifikacijos straipsnio pagal Pajamų ir išlaidų klasifikaciją. Šios palūkanos skiriamos tam tikrai valstybės biudžeto programai finansuoti, kai ministerija ir (ar) kita valstybės institucija pateikia Valstybės iždo departamentui mokėjimo paraišką kartu su lydraščiu, kuriame informuoja, kurios išlaidos, nurodytos teikiamoje mokėjimo paraiškoje, yra mokėtinos iš pervestų į valstybės iždo sąskaitą palūkanų, o Valstybės iždo departamentas perveda lėšas mokėjimo paraiškoje nurodytam gavėjui, vadovaudamasis Valstybės biudžeto lėšų išdavimo iš valstybės iždo sąskaitos taisyklėmis, patvirtintomis Lietuvos Respublikos finansų ministro 2000 m. liepos 21 d. įsakymu Nr. 195 „Dėl Valstybės biudžeto lėšų išdavimo iš valstybės iždo sąskaitos taisyklių patvirtinimo“.

6. Ministerija ir (ar) kita valstybės institucija turi užtikrinti, kad palūkanos pagal tam tikrą finansinę priemonę bus panaudojamos tai pačiai finansinei priemonei arba kitai finansinei priemonei įgyvendinti ar kitų formų paramai, vadovaujantis konkrečiais pagal prioritetą nustatytais tikslais, nepažeidžiant atitinkamų 2006 m. liepos 11 d. Tarybos reglamento (EB) Nr. 1083/2006, nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo bei panaikinančio Reglamentą (EB) N. 1260/1999 (OL 2006, L 210, p. 25), 78 straipsnio 7 dalies arba 2013 m. gruodžio 17 d. Europos Parlamento ir Tarybos reglamento (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL 2013, L 347, p. 320), 44 ir 45 straipsnių reikalavimų.

—————————